stanford-oval/wikipedia huggingface dataset:
הכיכר המרכזית של קרקוב
תיאור

הכיכר המרכזית שוכנת על הדרך המלכותית שבעבר שימשה לתהלוכת ההכתרה של מלכי פולין בקתדרלת ואוול בין ברביקן קרקוב מצפון ועד טירת ואוול מדרום. מאז הקמתה נחשבת הכיכר כמרכז העיר.
הכיכר המרכזית מוקפת בתי מידות מלבנים (בפולנית kamienica) וארמונות, כמעט כולם בני כמה מאות שנים. החזית של מרבית המבנים קיבלה במשך השנים צורה נאו-קלאסית, אבל המבנים עצמם עתיקים יותר כפי שניתן לראות מפתחי הדלתות, האלמנטים האדריכליים ועיצוב הפנים. מרתפים נרחבים בבניינים מימי הביניים משמשים כפאבים, מסעדות וקברטים. סביב הכיכר יש מסעדות ובתי קפה רבים. אחד הידועים ביותר "פוד פאלמון" (Pod Palmą – "מתחת לעץ הדקל") בארמון קשישטופורי (Krzysztofory) נפתח ב-1876 על ידי אנטוני האוולקה (Antoni Hawełka), ספק לחצר הקיסרית בווינה. מעל למסעדה שוכן המוזיאון ההיסטורי של קרקוב. בין אתרי התיירות הרבים שבמקום נמצא המרכז הבינלאומי לתרבות. ככל הנראה הממסד הוותיק המפורסם ביותר הוא מסעדת וייז'ינק (Wierzynek), הזכורה בשל ההילולה של 1364, שעל פי האגדה נמשכה 21 ימים וסייעה להגיע לקונצנזוס בין המלכים של אירופה.
בין האתרים הבולטים בכיכר נמצא אולם הבדים, שתוכנן במקור במאה ה-14 כמרכז לסחר הבדים. המקום נשרף כליל ב-1555 ונבנה מחדש בסגנון רנסאנס על ידי ג'ובאני איל מוסקה (Giovani il Mosca) מפדובה. הקשתות נוספו במאה ה-19. קומת הכניסה משמשת ברציפות למסחר ובה דוכני מזכרות ובתי קפה. הקומה העליונה מארחת את הגלריה של המוזיאון הלאומי של קרקוב. אתר מרכזי נוסף הוא בזיליקת מריה הקדושה, כנסייה הגותית שנבנתה במאה ה-14 על חורבות כנסייה קודמת שנחרבה על ידי המונגולים בפלישה של 1241, ובה המזבח הגותי הגדול בעולם. מהמגדל הגבוה של הכנסייה מושמעת תרועת החצוצרה של קרקוב כל שעה עגולה. אתרים נוספים כוללים את מגדל העירייה (Wieża ratuszowa), כנסיית אלברט הקדוש ואנדרטת אדם מיצקביץ'.
במקור כללה הכיכר מבנים נוספים שהיו חיוניים לכלכלה ולפוליטיקה של העיר ובכך היוותה מיקרוקוסמוס של העיר. בית העירייה של קרקוב היה קיים מימי הביניים ונהרס במאה ה-19. בסמוך לבית הבדים היו קיימים "בית השקילה הגדול" (Wielka Waga Miejska) ו"בית השקילה הקטן" (Mała Waga Miejska), שהיו קיימים עד המאה ה-19. היסודות של בתי השקילה נחפרו בתחילת המאה ה-21 ושולבו במוזיאון התת-קרקעי.
מאז שהוקמה הכיכר התרומם המפלס שלה, בחלק מהמקומות ביותר מחמישה מטרים. מתחת לכיכר יש מרתפים גדולים, שהידוע בהם הוא הקברט הספרותי Piwnica pod Baranami. מרתפים רבים עוברים הסבה לפאבים ומסעדות. אחרים כוללים את התיאטרון משקרון (Maszkaron) ומוזיאון קטן לארכאולוגיה במרתף של כנסיית אלברט הקדוש. יש מעברים המקשרים בין חלק מהמרתפים כדוגמת המעבר בין מגדל בית העירייה ואולם הבדים. מתחת למבנה של אולם הבדים יש אולם מסחר תת-קרקעי באורך 100 מטרים ובגובה 5 מטרים. בסמוך לרחוב שנה (Sienna) יש אולם מסחר תת-קרקעי נוסף (Kramy Bogate) בשטח של 1,200 מטרים.
אירועים

התרבות של קרקוב מושרשת עמוק במסורות צבעוניות של הכיכר המרכזית התוססת והצפופה כל השנה. כמו כיכרות ידועות בערים עתיקות אחרות, ידועה גם כיכר השוק המרכזית בקרקוב באוכלוסייה הגדולה של יונים, דוכני פרחים, חנויות מזכרות, גני בירה וכרכרות רתומות לסוסים.
הכיכר היא נקודה מרכזית לאירועים ציבוריים וחגיגות:
פסטיבל קרקוב שופקה (Kraków szopka) – מסורת שנתית שהיא חלק מחג המולד. בניית מודלים של בניינים של קרקוב כרקע להצגה לידת ישו.
פסטיבל לאיקוניק (Lajkonik) – מסורת שנתית שהיא חלק מחג הלחם והיין הקדושים. תהלוכה שאותה מוביל אדם המחופש למונגולי על סוס המסתיימת בכיכר.
פסטיבל תזמורות צבאיות
פסטיבל יוונאליה (Juwenalia) – פסטיבל של הסטודנטים להשכלה גבוהה הנערך בדרך כלל במאי לפני בחינות הקיץ. תהלוכה של סטודנטים מחופשים המסתיימת בכיכר העיר.
קונצרט הבכורה של השנתי של התזמורת הגדולה של גמילות החסדים של חג המולד (Wielka Orkiestra Świątecznej Pomocy).
מסיבת הסילבסטר הגדולה ביותר בפולין.
יום ההולדת של אדם מיצקביץ' – חל בערב ראש השנה האזרחית שבו מקשטים את האנדרטה על שמו בפרחים
הערות שוליים

↑  Berlitz: Poland Pocket Guide
↑  Alex White, Kathy Madden, The World's Best Squares. Project for Public Spaces PPS website; "Making Places", December 2005. PPS is a nonprofit organization in partnerships with NGOs worldwide fostering community-based planning in cities and regions.
↑  13 Off The Beaten Path Destinations You MUST Visit This Summer
1 2  "The Rynek and its Environs". אורכב מ-המקור ב-2008-07-24. נבדק ב-2019-04-24.
| --- | --- |
בקרת זהויות :  NLI: 987007530469805171  LCCN: sh2001001399  VIAF: 315148275   WorldCat (עם VIAF): 315148275 
ציור של יאן מטייקו במוזיאון הסוקניצה, אלברכט, דוכס פרוסיה נשבע אמונים לזיגמונט הראשון, מלך פולין בכיכר המרכזית של קרקוב
קושצ'ושקו נשבע למלך בכיכר. ציור של פרנצ'ישק סמוגלביץ' (Franciszek Smuglewicz) מ-1797
הכיכר בשנות ה-30 של המאה ה-20
החזית הצפונית של כיכר השוק
המוהיקני האחרון (סרט)

| --- | --- |

 מבוסס על:  המוהיקני האחרון 
 בימוי:  מייקל מאן
 הופק בידי:  מייקל מאן האנט לאורי
 תסריט:  מייקל מאן   כריסטופר קרוו
 עריכה:  דב הניג, ארתור שמיט 
 שחקנים ראשיים:  דניאל דיי-לואיס   מדלין סטו   ווס סטודי   ראסל מינס
 מוזיקה:  רנדי אדלמן
 צילום:  דנטה ספינוטי
 מדינה:  ארצות הברית 
 חברת הפקה:  Morgan Creek Entertainment 
 חברה מפיצה:  פוקס המאה ה-20
 שיטת הפצה:  וידאו על פי דרישה 
 הקרנת בכורה:  25 בספטמבר 1992
 משך הקרנה:  117 דקות
 שפת הסרט:  אנגלית
 סוגה:  סרט מבוסס יצירה ספרותית, סרט מלחמה, סרט רומנטי, סרט דרמה, מלודרמה 
 תקציב:  $40,000,000
 הכנסות:  $75,505,856
 הכנסות באתר מוג'ו:   lastofthemohicans
 פרסים:  פרס אוסקר למיקס הסאונד הטוב ביותר (Chris Jenkins, Doug Hemphill, Mark Smith, Simon Kaye) 
 דף הסרט ב־IMDb
 
המוהיקני האחרון (באנגלית: The Last of the Mohicans) הוא סרט אפי היסטורי מ-1992, המבוסס על הספר הקלאסי מאת ג'יימס פנימור קופר. העלילה מתרחשת ב-1757 בזמן מלחמת הצרפתים והאינדיאנים. את הסרט ביים מייקל מאן, ומככבים בו דניאל דיי-לואיס, מדלין סטו, ראסל מינס, ווס סטודי.
הפסקול כולל מוזיקה מאת רנדי אדלמן וטרבור ג'ונס ושיר מאת קלאנאד. הסרט זכה בפרס אוסקר למיקס הסאונד הטוב ביותר.
המוות השחור (סרט)

| --- | --- |

 בימוי:  Christopher Smith 
 הופק בידי:  דוגלאס ראי, רוברט ברנשטיין, ג'נס מורר 
 תסריט:  Christopher Smith, Dario Poloni 
 עריכה:  Stuart Gazzard 
 שחקנים ראשיים:  שון בין דייוויד וורנר Andy Nyman ג'וני האריס אמון אליוט Tygo Gernandt קימברלי ניקסון ג'ון לינץ' טים מקינרני אדי רדמיין קאריס ואן האוטן Daniel Steiner 
 מוזיקה:  כריסטיאן הנסון 
 צילום:  סבסטיאן אדשמיד 
 מדינה:  הממלכה המאוחדת, גרמניה 
 חברת הפקה:  HanWay Films, Zephyr Films, Ecosse Films, Egoli Tossell Film AG 
 חברה מפיצה:  Revolver Entertainment, Wild Bunch 
 שיטת הפצה:  וידאו על פי דרישה 
 הקרנת בכורה:  26 במאי 2010 
 משך הקרנה:  102 דק' 
 שפת הסרט:  אנגלית, לטינית 
 סוגה:  סרט אימה, סרט הרפתקאות, סרט דרמה, סרט היסטורי, סרט פעולה 
 הכנסות באתר מוג'ו:   blackdeath
 www.blackdeathfilm.com
 דף הסרט ב־IMDb
 
המוות השחור הוא סרט מותחן היסטורי בריטי-גרמני שיצא לאקרנים בשנת 2010. הסרט מתרחש בתקופת המוות השחור באירופה של ימי הביניים.
הסרט מתרחש בשנת 1348, תקופה שבה המוות השחור מתפשט ברחבי אירופה, וגורם למוות ופחד נרחבים. על נזיר צעיר בשם אוסמונד (בגילומו של אדי רדמיין) מוטלת המשימה להוביל קבוצת אבירים לכפר ביצות נידח שלא הושפע מן המגפה. המשימה שלהם היא לחקור שמועות על מעלה באוב, מכשפה שלדעת הבישופ יש לה את הכוח להחזיר את המתים לחיים.
בהנהגת אולריק חסר הפחד והקנאי (בגילומו של שון בין), קבוצת האבירים והנזיר הצעיר יוצאים אל האזור הכפרי מוכה המוות. בדרך הם נתקלים בזוועות המגפה, בקנאות דתית ובכפר המוגן לכאורה על ידי כוח מסתורי וחזק. ככל שהם מתקרבים ליעדם, אמונתם, מוסריותם ונאמנותם נבחנים.
עלילה

הסיפור עוקב אחר נזיר צעיר בשם אוסמונד (בגילומו של אדי רדמיין) שחי במנזר נידח. אוסמונד מאוהב באישה בשם אבריל אך מחויב בנדריו. כשהמגפה מגיעה למנזר, מתברר לנזירים שהם אינם חסינים מפני המחלה הקטלנית. קבוצת אבירים, בראשות אולריק (בגילומו של שון בין) מגיע למנזר בהוראת הבישופ על מנת למצוא מדריך שיוביל אותם דרך הביצות לכפר נידח שעל פי השמועות לא נפגע במגפה ולהביא לדין מעלה באוב, מכשפה שלדעת הבישופ יש לה את הכוח להחזיר את המתים לחיים.
אוסמונד מתנדב להדריך את האבירים, בתקווה למצוא את אבריל ביער, לאחר שהפציר בה להימלט על מנת לא לחלות במגפה. בעודם מטיילים באזור הכפרי מוכת המגפות, הם נתקלים בסצנות של מוות והרס. הקבוצה כוללת גם אבירים נוספים, כמו וולפסטאן (בגילומו של ג'ון לינץ') ודאליוואג (בגילומו של אנדי ניימן), כל אחד עם המניעים והאמונות שלו. במהלך המסע עם האבירים מוצא אוסמונד את הגלימה שנתן לאבריל בצאתה לדרך מגואלת בדם.
כשהם מתקרבים לכפר, הם נתקלים בצעירה מסתורית וחידתית בשם לנגיבה (בגילומה של קאריס ואן האוטן) ובעוקביה. לנגיבה טוענת שהכפר שלה לא נפגע מהמגפה בשל כוחותיה ושהם חיים תחת חסותה של אלוהות פגאנית. היא גם רומזת על טקסים ומנהגים אפלים יותר. האבירים מחליטים להציג את עצמם כמבקשי מחסה ולא לתקוף את הכפר באופן ישיר, אלא לחקור את המתרחש בו.
הקבוצה מתחלקת, אולריק ואנשיו נחושים לשרש את מה שהוא מאמינים שהוא כפירה וכישוף, בעוד שאוסמונד נקרע בין נאמנותו לכנסייה לבין הספקות הגוברים שלו. אמונתו של אוסמונד עומדת למבחן כשהוא עד לאכזריות ולפנאטיות של האבירים ולזוועות המגפה, ועליו להחליט היכן טמונה נאמנותו.
לאנגיבה טוענת בפניו שיש לה את הכוח לרפא ולהגן על אנשיה מהמגפה. היא מדגימה את הכוחות הללו בכך שהיא לכאורה מחזירה לתחייה את אהובתו של אוסמונד, אבריל, שמתה. מעשה זה מעמיק עוד יותר את המסתורין האופף אותה. אוסמונד, שבתחילה היה מחויב למשימה של הכנסייה, נמשך יותר ויותר לרעיונותיה של לנגיבה ולאמונותיה בעקבות רגשותיו כלפי אבריל.
במהלך משתה בכפר, האבירים מסוממים, ונופלים שדודים לחסדיהם של לנגיבה ואנשיה, שכולאים אותם ומביאים אותם למרכז הקרב על מנת שיתכחשו פומבית לאמונתם.
הסרט בהקשר התרבותי

הסרט בוחן נושאים של אמונה, ספק, מוסר, קיצוניות דתית והשפעת מגפת המוות השחור על החברה. הסרט משלב דרמה היסטורית עם אלמנטים של אימה ומותחן פסיכולוגי, ובסופו של דבר מותיר את הצופים עם שאלות מעוררות מחשבה על מהות האמונה, בנוסף הוא עוסק בנושאים הבאים:
אמונה וספק: הסרט מתעמק באמונתן של הדמויות בדת ובספקות שלהן לגבי קיומו של הרוע והאלוהי. אוסמונד, במיוחד, מתחבט באמונתו כשהוא עד לזוועות המגפה ולמעשי האבירים.
קנאות דתית: האבירים נמצאים במשימה הכרוכה בהתמודדות עם כפירה וכישוף נתפסים. מעשיהם מעלים תהיות לגבי הקצוות אליהם יכולה קנאות דתית להניע אנשים.
מוסר והישרדות: מול מגפה קטלנית ועמימות מוסרית, על הדמויות לעשות בחירות קשות כדי לשרוד. הסרט בוחן את הדילמות המוסריות בהן הם נתקלים במסעם.
פחד ואמונה תפלה: הסרט מתאר את הפחד והאמונה הטפלה שאחזה באירופה במהלך המוות השחור. אנשים ייחסו את המגפה לגורמים על טבעיים, והפחד הזה משחק תפקיד משמעותי בסיפור.
היידן פנטייר

| --- | --- |

היידן פנטייר, 2009
 לידה:  21 באוגוסט 1989 (בת 35) פאלסיידס, ניו יורק, ארצות הברית ארצות הברית
 שם במה:  היידן פנטייר
 שם לידה:  Hayden Lesley Panettiere 
 מדינה:  ארצות הברית 
 תקופת הפעילות:  מ-1994
 מקום לימודים:  Tappan Zee High School  בית הספר לורל ספרינגס 
 בן או בת זוג:  ולדימיר קליצ'קו (2010–2018)  מיילו ונטימיליה  Scotty McKnight 
 מספר צאצאים:  1 
 פרסים והוקרה:  פרס ג'נסיס (2008) פרס סאטורן לשחקנית הטובה ביותר בסדרת טלוויזיה (2006)
 https://hayden-panettiere.com
 פרופיל ב-IMDb
 
היידן לזלי פנטייר (באנגלית: Hayden Lesley Panettiere; נולדה ב-21 באוגוסט 1989) היא שחקנית, דוגמנית וזמרת אמריקאית, מועמדת לפרס גראמי. התפרסמה לקהל הרחב עם התפקיד הראשי שלה כקלייר בנט בסדרת הטלוויזיה "גיבורים", וכג'ולייט בארנס בסדרת הדרמה "נאשוויל", עליו הייתה מועמדת פעמיים לפרס גלובוס הזהב לשחקנית משנה בסדרת טלוויזיה. היא זכתה לפרסום בגיל 10 כששיחקה את דמותה של שריל יואסט בסרט "לזכור את הטיטאנים", ובשל גיילום דמותה של שרה רוברטס באופרות הסבון "לחיות את החיים" משנת 1994–1997, ואת דמותה של ליזי ספאולדינג ב"אור מנחה" משנת 1996–2000.
ביוגרפיה

פנטייר נולדה וגדלה חלקית בעיירה פאלסיידס, מחוז רוקלנד, ניו יורק, ללסלי ר. ווגל, לשעבר שחקנית אופרת סבון, ואלן ל. "סקיפ" פנטייר, קפטן מכבי אש, יש לה אח צעיר אחד בשם ג'אנסן פנטייר, גם הוא שחקן.
אף על פי שפנטייר למדה בחטיבת הביניים סאות' אורנגטאון בניו יורק, היא למדה בבית מכיתה ט' עד סיום התיכון כדי להתאים את לוח הזמנים שלה למשחק.
קריירה > משחק

פנטייר החלה לדגמן כשהייתה בת ארבעה חודשים. היא הופיעה לראשונה בפרסומות בגיל 11 חודשים, כשכיכבה בפרסומת לחברת הצעצועים פלייסקול (Playskool). היא קיבלה את התפקיד של שרה רוברטס באופרת הסבון של רשת ABC, "לחיות את החיים" (1994-1997), ובעקבותיו היא גילמה את הדמות ליזי ספאולדינג באופרת הסבון של רשת CBS, "אור מנחה" (1997-2000). באור מנחה, דמותה של פנטייר, ליזי, נאבקת בלוקמיה. כדי למשוך את תשומת הלב של הצופים בשעות היום למחלה, וכדי לשפר את המודעות הלאומית, החברה ללוקמיה ולימפומה נתנה לה פרס הכרה מיוחד.
בשנת 2006 לוהקה פנטייר לתפקיד של המעודדת קלייר בנט בסדרת הטלוויזיה של רשת NBC, "גיבורים", שנוצרה על ידי טים קרינג, כמעודדת בתיכון בעלת כוחות ריפוי. פנטייר התלוננה כי אפשרויות המשחק שלה מוגבלות לפעמים כיוון ש"אנשים מסתכלים עליה כ'המעודדת הפופולרית' או פשוט כ'הבלונדינית'".
פנטייר הופיעה מעל עשרות סרטים באורך מלא, חלקם מיועדים לטלוויזיה. עבור הופעתה בסרט הטלוויזיה "אם אתה מאמין" (1999), היא הייתה מועמדת לפרס האמן הצעיר. היא סיפקה את הקול לדוט ב"באג לייף". באותה שנה הופעה בתפקיד קטן כילדה בסרט "מכתב בבקבוק".
היא שיחקה את בתו של המאמן יואסט, שריל, בסרט הדרמה של בועז יכין "לזכור את הטיטאנים" (2000). בנוסף, היא דובבה את דמותה של קאירי ב-Kingdom Hearts, סדרה של משחקי וידאו עבור פלייסטיישן 2. בשנת 2001, הופיעה פנטייר בסדרה של רשת פוקס, "אלי מקביל", כבתה של אלי מקביל. בשנת 2003, היא כיכבה בתפקיד אורח "מלקולם באמצע". בשנת 2004, היא הופיעה בסרט של ערוץ דיסני Tiger Cruise ובסרטו של גארי מרשל "המהפך של הלן" כאחייניתה המתבגרת של קייט הדסון.
וב-2005 היא שיחקה ב"נסיכת הקרח" כספורטאית החלקה אומנותית על הקרח, והתארחה בפרק בסדרה "חוק וסדר: מדור מיוחד". בשנת 2006 היא כיכבה ב"מעודדות צמודות 2: הכל או כלום" כמעודדת והיא התארחה בפרק בסדרה "גבירתי הנשיא".
בשנת 2007, היא שיחקה בתפקיד משני כאדלייד בורבון בסרט העצמאי "נשיקת שנחאי".
היא הופיעה בדרמה Fireflies in the Garden כגרסה צעירה של דמותה של אמילי ווטסון, ג'יין לורנס.
ביוני 2007, היא חתמה עם הסוכנות ויליאם מוריס אנדבר, לאחר שבעבר הייתה מיוצגת על ידי United Talent Agency. פורבס העריך כי הרוויחה 2 מיליון דולר בשנת 2007.
בשנת 2009, כיכבה פנטייר בתפקיד הראשי בקומדיית הנעורים "אני אוהב אותך, בת' קופר", ובסרט "הלגונה הסודית".
בשנת 2011, כיכבה פנטייר בסרט "הסיפור של אמנדה נוקס" כאמנדה נוקס, אשר הואשמה ברצח שותפתה לדירה, ובסרט ההמשך בסדרת "צעקה", "צעקה 4", שם היא מגלמת את קירבי ריד לצד אמה רוברטס ורורי קולקין.
בשנת 2012 פורסם כי פנטייר לוהקה לצד קוני בריטון בתפקיד הראשי לסדרת הטלוויזיה הדרמה-מוזיקלית "נאשוויל", שם גילמה את ג'ולייט בארנס. תחילה הסדרה שודרה ברשת ABC (ארבע עונות ראשונות), ובשתי העונות הנוספות שודרה הסדרה ברשת CMT. פנטייר קיבלה שתי מועמדויות לפרס גלובוס הזהב בקטגוריית שחקנית המשנה הטובה ביותר בסדרת טלוויזיה, מיני סדרה או סרט טלוויזיה בשנים 2012 ו-2013, אך לא זכתה. הסדרה סיימה את שידוריה לאחר 6 עונות ב-2018. בינואר 2024, פנטייר תיארה את החוויה שלה בצילומי "נאשוויל" כטראומטית מכיוון שהיא הרגישה שהיא משחקת את סיפור חייה באמצעות הדמות שלה. תסריטאי התוכנית שילבו לעיתים קרובות אלמנטים מהקשיים האמיתיים של פנטייר, במיוחד המאבק שלה באלכוהוליזם, בקווי העלילה של דמותה.
בשנת 2015, פנטייר דיבבה וסייעה בלכידת תנועה עבור דמותה של סאם גידינגס במשחק "Untill Dawn" הבלעדי לקונסולת הפלייסטיישן 4.
קריירה > שירה

פנטייר הייתה מועמד לפרס גראמי בשנת 1999 עבור "באג לייף" (2000). בשנת 2004, היא הקליטה שיר בשם "הגיבור שלי הוא אתה" עם וידאו עבור סרט של ערוץ דיסני בו היא כיכבה, Tiger Cruise. שנה לאחר מכן היא הקליטה שיר בשם "אני עפה" עבור סרט של דיסני, נסיכת הקרח, בו היא גם השתתפה. בשנת 2007, היא גם הקליטה את השיר "קרואלה דה ויל" עבור DisneyMania 5, "נסה" עבור הסרט "גשר לטרביתיה" ובלדה בשם "אני עדיין מאמינה" עבור "סינדרלה 3: אהבת אמת".
חיים אישיים

פנטייר יצאה עם השחקן מיילו ונטימיליה, ששיחק לצידה ב"גיבורים", מסוף 2007 עד לתחילת 2009.
ב-2009 פגשה את המתאגרף ולדימיר קליצ'קו במסיבת השקה לספרה של דיאנה ג'נקינס, ועד מהרה הם החלו לצאת. הם נפרדו ב-2011, חזרו ב-2013 והתארסו בהמשך השנה. ב-9 בדצמבר 2014, ילדה את בתה קאיה. ב-2018, אימה של פנטייר אישרה כי השניים נפרדו שוב אך נשארו חברים.
בשנת 2018, לאחר שנפרדה מקליצ'קו, החלה לצאת עם בריאן היקרסון. בשנת 2020 הם נפרדו לאחר שזה נעצר בגין פגיעה גופנית, תקיפה ואיום של עד (פנטייר). האישומים נבעו מאירועים שהתרחשו בין מאי 2019 ליוני 2020.
בנובמבר 2007, זכתה בפרס מאת ארגון "אנשים למען יחס מוסרי לבעלי חיים" על מאבקה להפסקת צייד הדולפינים ביפן. בדצמבר 2013, ביקרה פנטייר במחאות היברומאידאן שבקייב. אחיו של קליצ'קו היה אחד ממנהיגי המחאה והזוג הגיע כדי להביע הזדהות.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 1998 | מושא אהבתי | בתולת ים |  |
| 1998 | באג לייף | דוט | דיבוב |
| 1999 | מכתב בבקבוק | נערה על סירה שוקעת |  |
| 2000 | דינוזאור | סורי | דיבוב |
| 2000 | לזכור את הטיטאנים | שריל יואסט |  |
| 2001 | ג'ו הגדול | נטלי שפר |  |
| 2001 | התכשיט | ג'יין סנט ראמיזה ואלואה הצעירה |  |
| 2004 | The Dust Factory | מלאני לואיס |  |
| 2004 | המהפך של הלן | אודרי דייוויס |  |
| 2005 | לרדת מהפסים | צ'אנינג וולש |  |
| 2005 | נסיכת הקרח | ג'ניפר "ג'ן" הארוורד |  |
| 2006 | מעודדות צמודות: הכל או כלום | בריטני אלן |  |
| 2006 | הארכיטקט | כריסטינה ווטרס |  |
| 2006 | The Good Student | אליסון "אלי" פאלמר |  |
| 2007 | נשיקת שנחאי | אדלייד בורבון |  |
| 2007 | Diary of a New Girl | האנה רושל |  |
| 2008 | לחזור בקיץ | ג'יין לורנס (צעירה) |  |
| 2008 | סקובי-דו ומלך הגובלינים | הנסיכה ווילו הפיה | דיבוב |
| 2009 | אני אוהב אותך, בת' קופר | בת' קופר |  |
| 2010 | אלפא ואומגה | קייט | דיבוב |
| 2011 | צעקה 4 | קירבי ריד |  |
| 2011 | כיפה אדומה סוגרת חשבון | כיפה אדומה | דיבוב |
| 2011 | הזייפן | אמבר פלטר |  |
| 2016 | משמורת | אלי פישר |  |
| 2023 | צעקה 6 | קירבי ריד |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 1997–1994 | לחיות את החיים | שרה רוברטס | 25 פרקים |
| 1996 | חייזרים במשפחה | אודרי פרילי | פרק: "Too Good to Be True" |
| 1996 | איך מאייתים אלוהים? | מייגן בלקווד | סרט טלוויזיה |
| 1997 | Unhappily Ever After | ילדה קטנה | פרק: "Little Ice Cream Shop of Horrors" |
| 1998 | צוואה משלהם | לא ידוע | מיני-סדרה; 2 פרקים |
| 2000–1998 | אור מנחה | אליזבת' "ליזי" ספלדינג | 42 פרקים |
| 1999 | Too Rich: The Secret Life of Doris Duke | דוריס דיוק הצעירה | מיני-סדרה |
| 1999 | מגע של מלאכים | דיאנה | פרק: "Godspeed" |
| 1999 | אם אתה מאמין | סוזן סטון הצעירה / אליס סטון | סרט טלוויזיה של Lifetime |
| 2001, 2005 | חוק וסדר: מדור מיוחד | אנג'לה אגנלי / אשלי אוסטין בלאק | פרקים: "Abuse", "Hooked" |
| 2002–2001 | אלי מקביל | מאדי הרינגטון | תפקיד משני; (עונה 5); 12 פרקים |
| 2005–2003 | מלקולם באמצע | ג'סיקה | 4 פרקים |
| 2003 | נורמל | פטי-אן אפלווד | סרט טלוויזיה של HBO |
| 2004 | Fillmore! | יומי | דיבוב; פרק: "Code Name: Electric Haircut" |
| 2004 | שייט טייגר | מאדי דולן | סרט טלוויזיה של ערוץ דיסני |
| 2005 | השקרים של אמא | היילי סימס | סרט טלוויזיה של Lifetime |
| 2006 | גבירתי הנשיא | סטייסי | פרק: "Wind Beneath My Wing" |
| 2006 | Skater Boys | קסידי פארקר #2 | פרק: "Band of Gold" |
| 2010–2006 | גיבורים | קלייר בנט | תפקיד ראשי; (4 עונות); 73 פרקים |
| 2007 | רובוט צ'יקן | צ'יטארה / רמונה | דיבוב; פרק: "Endless Breadsticks" |
| 2010 | אבא אמריקאי | אשלי | דיבוב; פרק: "Stan's Food Restaurant" |
| 2011 | הסיפור של אמנדה נוקס | אמנדה נוקס | סרט טלוויזיה של Lifetime |
| 2018–2012 | נאשוויל | ג'ולייט בארנס | תפקיד ראשי; (6 עונות); 124 פרקים |
פילמוגרפיה > משחקי וידאו

| שנה | שם | דמות | הערות |
| --- | --- | --- | --- |
| 2015 | Untill Dawn (עד השחר) | סאם גידינגס | דיבוב ולכידת תנועה |
הערות שוליים

↑  "Interview with Hayden Panettiere". Interviews. The Source for Youth Ministries. 2004-10-19. אורכב מ-המקור ב-2007-07-05. נבדק ב-2007-07-27.
↑  "Hayden Panettiere Biography (1989-)". Filmreference.com. 1989-08-21. נבדק ב-2010-09-27.
↑  Hayden Panettiere. People.com.
↑  Barker, Lynn (2007-09-23). "Hayden Panettiere: Return of the Cheerleader". TeenTelevision.com. אורכב מ-המקור ב-2011-07-16. נבדק ב-2009-07-20.
↑  Aftab, Kaleem (2008-04-24). "Hayden Panettiere: The Heroes star is leading a far from ordinary teenage life". London: Independent. נבדק ב-2009-07-20.
↑  "Hayden Panettiere Biography". People. נבדק ב-2010-07-10.
↑  "Hayden Panettiere Profile, Latest News and Related Articles". E Online. ארכיון מ-2012-05-27. נבדק ב-2007-04-14.
↑  "Guiding Light News - 2000". Soap-News.com. אורכב מ-המקור ב-2006-11-16. נבדק ב-2007-01-30.
↑  "Heroes Season 2: Hayden Panettiere". craveonline.com. ארכיון מ-2008-06-22. נבדק ב-2007-10-02.
↑  If You Believe. IMDb page
↑  A Bug's Life. Allmoviephoto.com. Retrieved on 2007-09-25.
↑  Fleming, Michael (2007-06-24). "'Heroes' gal cheers for WMA". Variety. נבדק ב-2007-06-28.
↑  Goldman, Lea, Monte Burke and Kiri Blakeley, editors (2007-06-14). "The Celebrity 100: #98 Hayden Panettiere". Forbes. נבדק ב-2007-08-04. {{cite web}}: |author= has generic name (עזרה)תחזוקה - ציטוט: multiple names: authors list (link)
↑  Zack Sharf, Hayden Panettiere Says Filming ‘Nashville’ Was ‘Traumatizing’ as Writers Used Her Alcoholism and More for Storylines: I’ve Never ‘Cried as Much’ on Set, Variety, ‏2024-01-26 (באנגלית אמריקאית)
↑  Colin Moriarty, PSX 2014: Avoiding A Gruesome Death in PS4's Until Dawn, IGN, ‏2014-12-06 (באנגלית)
↑  "1999 42nd Grammy Awards". Past Winners Database. Los Angeles Times. ארכיון מ-2007-01-03. נבדק ב-2007-01-30.
| --- | --- |
בקרת זהויות :  NLI: 987007424014905171  BIBSYS: 4097238  BNE: XX1789774  BnF: cb15125494x (data)  GND: 141129794  ISNI: 0000 0000 7826 3039  LCCN: no2004079655  MusicBrainz: 080e1819-5904-447a-869e-b0b2ef437c16  NKC: xx0076401  NLA: 42351498  NTA: 305144863  Trove: 1259643  VIAF: 1634149108543568780003   WorldCat (עם VIAF): 1634149108543568780003
המוות (קלף טארוט)

קלף המוות מכונה גם בשמות "התחייה" ו"הקוצר", הוא קלף מספר 13 בארקנה הגדולה של קלפי הטארוט.
קלף המוות, 1889
הקלף מתאר את מלאך המוות כשלד המחזיק חרמש וסביבו איברים כרותים, שלעיתים מופיעים עיט, עקרב ונחש (הסמלים של מזל עקרב). גרסה אחרת מתארת אותו כפי שהוא מופיע בחזון יוחנן כאחד מארבעת פרשי האפוקליפסה, כשלעיתים הוא עוטה שריון ואוחז בדגל שעליו מצויר לוטוס.
משמעות הקלף

הקלף סמל, בין היתר, טיהור וסיום של דברים קשים לצורך לידה מחודשת.
דוגמאות

צ'ארלס ה-6 (המאה ה-15)
Cary-Yale Visconti (המאה ה-15)
Pierpont Morgan Bergamo (המאה ה-15)
Jean Dodal Marseilles (1701 - 1715)
Rauch Troccas (1831 - 1838)
Florence Minchiate (1860–1890)
Solesio Piedmontese (1865)
Lequart Marseilles (1890)
Grimaud Etteilla (1890)
Papus (1909)
הערות שוליים

↑  הילה טארוט, פשוטארוט
| קלפי טארוט |
| --- | --- | --- |
| הארקנה הגדולה | השוטה, הקוסם, הכוהנת, הקיסרית, הקיסר, הכהן הגדול, הנאהבים, המרכבה, הצדק, הנזיר, גלגל המזל, כוח, התלוי, המוות, המיזוג, השטן, המגדל, הכוכב, הירח, השמש, יום הדין, העולם |  |
ה'תקמ"ו

ה'תקמ"ו (5,546) ובקיצור תקמ"ו – היא שנה עברית  אשר החלה ביום א' בתשרי, אור ל-5 בספטמבר 1785, והסתיימה ביום כ"ט באלול, 22 בספטמבר 1786.
המולד של תשרי חל ביום ראשון, 10 שעות ו-170 חלקים. לפיכך זו שנה מסוג בחה. היא מעוברת, ואורכה 383 ימים.
זו שנה שנייה לשמיטה, ושנת 17 במחזור העיבור ה-292. תקופת ניסן שבשנה זו היא תחילת שנת 2 (סימנה בלהז) במחזור השמש ה-199.
שנה זו היא שנת 1,717 לחורבן הבית, ושנת 2,097 לשטרות.
אירועים

מגפת דבר בגליל.מאות נפגעים בצפת ובטבריה, יהודי פקיעין ברחו למערות שבהרים וכך ניצלו, אך רכושם נבזז בידי ערבים מקומיים.
נבנה בית הכנסת של ראשוני החסידים בטבריה.
נולדו

הרב יוסף זונדל מסלנט (נפטר ה'תרכ"ו).
רבי אליעזר פאפו, מחבר ספר המוסר "פלא יועץ" (נפטר ה'תקפ"ח).
הרב יעקב בירדוגו, מחבר שו"ת "שופריה דיעקב" ומגדולי חכמי מרוקו (נפטר ה'תר"א).
הרב שלמה קלוגר, פוסק ודרשן, מגאוני דורו בפולין (נפטר ה'תרכ"ט).
נפטרו

אברהם בן אביגדור, רב וראש ישיבה באימפריה העות'מאנית, ראש הישיבה באדריאנופול, רב העיר וראש בית הדין בקושטא
י"א בכסלו – רבי צבי הירש יאנוב, ראש ישיבה ואב"ד בפוזנא ובפיורדא.
י"א בכסלו – רבי שמחה מדעסוי, מרא דאתרא בלנצ'נה ובסקולה, ולבסוף בדסאו. הגהותיו על התלמוד הבבלי נדפסו בש"ס וילנא.
ה' בשבט – משה מנדלסון, אבי תנועת ההשכלה.
לוח שנה > מאפייני לוח השנה

שנה מסוג בחה, ובה 383 ימים.
שנה מעוברת ובה שני חודשי אדר - אדר א' ואדר ב'. חג הפורים נחוג בשנה כזו באדר ב'. בנוסף, בי"ד באדר א' מציינים פורים קטן, ובט"ו באדר א' מציינים שושן פורים קטן.
שנה "חסרה": שבה חשוון וכסלו בני 29 יום כל אחד
היסטוריה של עם ישראל
ה'תקמ"ג

ה'תקמ"ג (5,543) ובקיצור תקמ"ג – היא שנה עברית  אשר החלה ביום א' בתשרי, אור ל-9 בספטמבר 1782, והסתיימה ביום כ"ט באלול, 26 בספטמבר 1783.
המולד של תשרי חל ביום השבת, 18 שעות ו-1069 חלקים. לפיכך זו שנה מסוג בחה. היא מעוברת, ואורכה 383 ימים.
זו שנה שישית לשמיטה, ושנת 14 במחזור העיבור ה-292. תקופת ניסן שבשנה זו היא תחילת שנת 27 (סימנה כזיאא) במחזור השמש ה-198.
שנה זו היא שנת 1,714 לחורבן הבית, ושנת 2,094 לשטרות.
אירועים

הושלמה הדפסת "נתיבות השלום" (הביאור), מפעל פירוש ותרגום התורה לגרמנית (באותיות עבריות), בעריכת רבי משה מנדלסון, שנחשבת לאבן דרך בתנועת ההשכלה היהודית.
נולדו

רבי שלום רוקח, מייסד חסידות בעלז (נפטר ה'תרט"ו).
נפטרו

כ"א בכסלו – טוביה בועז, בנקאי, שתדלן ופרנס יהודי־הולנדי
כ"ב בתשרי - רבי דוד טבלי שייאר, רב בפרנקפורט, במברג, ומיינץ.
כ"ד בתשרי - רבי יעקב יוסף מפולנאה, תלמיד הבעש"ט ומאבות תנועת החסידות.
לוח שנה > מאפייני לוח השנה

שנה מסוג בחה, ובה 383 ימים.
שנה מעוברת ובה שני חודשי אדר - אדר א' ואדר ב'. חג הפורים נחוג בשנה כזו באדר ב'. בנוסף, בי"ד באדר א' מציינים פורים קטן, ובט"ו באדר א' מציינים שושן פורים קטן.
שנה "חסרה": שבה חשוון וכסלו בני 29 יום כל אחד
היסטוריה של עם ישראל